কোচবিহার সফরে মুখ্যমন্ত্রী, রাসমেলা মাঠে জনসভা

কলকাতা: সোমবার দুদিনের কোচবিহারে (Cooch Behar) সফরে যাচ্ছেন মুখ্যমন্ত্রী মমতা বন্দ্যোপাধ্যায় (Mamata Banerjee)। নবান্ন সূত্রে খবর, সোমবার কোচবিহারের পৌঁছেই প্রশাসনিক বৈঠক করবেন মুখ্যমন্ত্রী। কোচবিহার জেলার প্রশাসনিক বৈঠকের জন্য যাবতীয় প্রস্তুতি নেওয়ার নির্দেশ জেলা প্রশাসনকে দেওয়া হয়েছে বলেই নবান্ন সূত্রে খবর। মঙ্গলবার রাসমেলা ময়দানে এসআইআর ইস্যুতে রাজনৈতিক সভা করবেন মুখ্যমন্ত্রী। মঙ্গলবারই কলকাতা ফিরে আসবেন মমতা বন্দ্যোপাধ্যায় বলেই নবান্ন সূত্রে খবর।

বছর ঘুরলেই রাজ্যে বিধানসভা নির্বাচন (WB Assembly Election 2026)। রাজ্যে ইতিমধ্যেই চলছে এসআইআরের (SIR Bengal) কাজ। এই আবহে শাসকদলের নজরে কোচ-রাজবংশী সম্প্রদায়! দীর্ঘদিন পর রাসমেলা ময়দানে জনসভা করার কথা তাঁর। মুখ্যমন্ত্রীর সফর ঘিরে প্রস্তুতি তুঙ্গে জেলা তৃণমূল নেতৃত্বের। জানা গিয়েছে, আগামী ৯ ডিসেম্বর, মঙ্গলবার সকালে কোচবিহার পৌঁছবেন মুখ্যমন্ত্রী। রাসমেলা ময়দানে বড়সড় জনসভার আয়োজন করা হচ্ছে। পরে তিনি প্রশাসনিক বৈঠক করতে পারেন। এসআইআর প্রক্রিয়া চলাকালীন মুখ্যমন্ত্রীর এই জনসভা বিশেষ তাৎপর্যপূর্ণ হতে চলেছে।

আরও পড়ুন: হুমায়ুনের বাবরি মসজিদের শিলান্যাসে হস্তক্ষেপ নয়! আইনশৃঙ্খলা বজায় রাখার নির্দেশ হাইকোর্টের

কারণ, ২০০২ সালের ভোটার লিস্টে তাঁদের নাম নাও থাকতে পারে। সেই কারণে এই সম্প্রদায়ের মানুষের কাছ থেকে জরুরি নথি চাইতে পারে কমিশন। আর তা না দেখাতে পারলে খসড়া তালিকায় নাম নাও উঠতে পারে।এসআইআরের কাজ করতে গিয়ে বৈধ ভোটারদের নাম বাদ পড়তে পারে। আর তাতে সবচেয়ে ঝুঁকির মুখে মতুয়া, রাজবংশীদের মতো জনজাতি সম্প্রদায়ের নাগরিকরা। কিন্তু মুখ্যমন্ত্রী বার বার জানিয়েছেন, তারা কারোর সঙ্গে ‘অন্যায়’ হতে দেবে না। ফলে ডিসেম্বরে মুখ্যমন্ত্রীর কোচবিহার সফর বেশ গুরুপূর্ণই হতে চলেছে বলে মনে করছে রাজনৈতিক মহল।

অন্য খবর দেখুন